АҞӘА, ԥхынҷкәын 27 - Sputnik. Авиоеилахәыра Bek Air иатәу аҳаирплан Fokker 100 Алма-Ата аҳаиртә баӷәазаҟынтә ианышьҭыԥраа ашьҭахь хланҵы иҭалеит, акаҳараан ҩеихагылак иҟоу ахыбра иаахеит ҳәа аанацҳауеит Sputnik Казахстан.
Иҟоу адыррақәа рыла 15-ҩык ҭахеит, ахәышәтәырҭақәа ирҭоуп 35-ҩык. Зынӡа Fokker 100 иҭан 95-ҩык апассаџьырцәеи хәҩык аекипаж аилазаареи.
"Ахәыҷтәы хәышәтәырҭатә Центр ахь инагоуп ааҩык ахәыҷқәа. Еиуеиԥшым ахәышәтәырҭақәа ирҭоуп 22-ҩык. Аҭыԥ аҟны иҭахеит 14-ҩык", - аҳәоит адырраҭараҿы.
Зықьҩык инарзынаԥшуа аус руеит аҳаирплан ахькаҳаз аҭыԥ аҿы ҳәа аанацҳауеит Аҩныҵҟатәи аусқәа рминистрра апресс-маҵзура.
"976 –ҩыки 70 ак атехникеи аус руеит. Аҭыԥ аҿы иҟоуп ацхыраара ласы абригадақәа 33. Аҭыԥ ахь уаҩ днарышьҭуам", - рҳәеит аусбарҭаҟны.
Ҟазахстан ахада Касым-Жомарт Токаев иҭахаз ргәакьацәа дрыдашшылеит.
Иаԥҵоуп аԥыза-министр Аскар Мамин зхадараҿы дыҟоу аиҳабыратә комиссиа.